Diari Oficial de la Generalitat Valenciana


Sumari del DOGV 6182, del 12-01-2010 (2010/113)

ORDE de 30 de desembre de 2009, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge.
------------------------------------------------------------------------------------------------------------------------------------------------------

### Dades del document

Número de DOGV
:   6182

Data del DOGV
:   12-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/113


Data del document
:   30-12-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE de 30 de desembre de 2009, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge. [2010/113]
L'Orde de 24 d'octubre de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge, va establir la regulació d'estes ajudes, en el marc de l'estratègia per als territoris rurals valencians, RURALTER i emparada en el derogat Reglament Europeu 70/2001.
Per Orde de 30 de març de 2009 es modifica l'anterior orde, a l'efecte d'adaptar-la a les prescripcions del nou Reglament Europeu 800/2008, que substituïx l'esmentat Reglament 70/2001.
Amb la finalitat d'una normativa més clara, coincidint amb la conveniència d'introduir algunes modificacions, després del primer any d'aplicació de la normativa, i per a facilitar als potencials promotors de projectes el coneixement i la comprensió de les regles de subvencionalitat aplicables, resulta necessària l'aprovació d'un nou text normatiu, que refonga les modificacions que afecten les bases de les ajudes RURALTER-Paisatge.
Per tot açò que s'exposa i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,
ORDENE
Article primer. Objecte
Aprovar les bases que regulen la concessió d'ajudes RURALTER-Paisatge.
Article segon. Territori d'aplicació
1. El territori d'aplicació serà tots els municipis de la Comunitat Valenciana menors de 40.000 habitants, no costaners i que no estiguen inclosos en la zona geogràfica de programació d'un grup d'acció local RURALTER-Leader. Com a casos especials, s'inclouen dins del territori RURALTER-Paisatge les aldees d'Orihuela i els municipis de Requena i Utiel, excloses les seues aldees i pedanies per estar integrades en l'espai RURALTER-Leader.
2. Amb caràcter excepcional, es poden seleccionar per a percebre una ajuda RURALTER-Paisatge aquells projectes emblemàtics que tinguen lloc en un municipi que no complisca els requisits de l'apartat anterior, quan els objectius i els resultats esperats per l'execució de l'actuació tinguen una rellevància tal respecte a la protecció del paisatge rural valencià que esta els acredite com a iniciatives d'interés públic regional. Per imperatiu del Reglament (CE) 800/2008 a què s'acullen estes ajudes, s'exclouen en qualsevol cas les ajudes als municipis de València i Mislata, excepte si la subvenció no pot ser qualificada com ajuda d'Estat per no tractar-se l'operació d'una activitat econòmica de prestació de béns o servicis en el mercat.
3. Dins de la mesura 1 (Ajudes a la creació i el desenvolupament de xicotetes i mitjanes empreses) també són subvencionables els projectes que s'executaran en municipis RURALTER-Leader promoguts per empreses agroalimentàries.
Article tercer. Finançament de les ajudes
1. Les ajudes regulades en esta orde seran finançades a càrrec de la línia pressupostària T6164, del programa pressupostari 714.70, de Desenvolupament del Medi Rural, dels pressupostos de la Generalitat.
2. Estes ajudes inclouen exclusivament fons de la Hisenda Pública Valenciana, si bé, les actuacions subvencionades són susceptibles de ser incloses com a operacions cofinançades al 50% pel Programa Pressupostari de Desenvolupament Rural Sostenible del Ministeri de Medi Ambient, Medi Rural i Marí, a proposta de la Conselleria d'Agricultura, Pesca i Alimentació i aprovació d'este.
Article quart. Bases i convocatòries
1. La concessió de les ajudes es regirà per les bases de l'annex I d'esta orde.
2. Per a cada exercici, es publicaran en el DOCV les oportunes convocatòries i l'import global de les ajudes que es concediran.
3. Els impresos per a la sol·licitud i el pagament de les ajudes són els inclosos com a annex d'esta orde, excepte modificacions en la corresponent resolució de convocatòria d'ajudes.
Article quint. Mesures
Les actuacions subvencionables són les descrites en els annexos de fitxes de mesura d'esta orde.
Article sext. Delegació
De conformitat amb allò que es disposa en l'article 63 de la Llei del Consell, en relació amb l'article 13 de la Llei de Règim Jurídic de les Administracions Públiques i Procediment Administratiu Comú i 47.3 del text refós de la Llei d'Hisenda Pública de la Generalitat Valenciana, es delega en el titular de la Secretaria Autonòmica d'Agricultura, Pesca i Alimentació l'atribució de resoldre les ajudes regulades en esta orde.
DISPOSICIÓ TRANSITÒRIA
Única
1. Es convoquen anticipadament les ajudes RURALTER-Paisatge, per a l'exercici 2010, la dotació econòmica de les quals arriba a 36.721.887,00 d'euros, que s'abonaran a càrrec dels pressupostos de la Generalitat Valenciana per a 2010, en la línia T6164, del programa pressupostari 714.70, de Desenvolupament del Medi Rural. Segons disposa l'Orde de 26 de setembre de 1994, de la Conselleria d'Economia i Hisenda (DOCV núm. 2361, de 06.10.1994), sobre tramitació anticipada d'expedients de despeses, la concessió de les ajudes estarà condicionada a l'existència de crèdit adequat i suficient en el pressupost corresponent de cada exercici.
2. Les ajudes que es convoquen tenen caràcter plurianual, d'acord amb l'article 29 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Hisenda Pública de la Generalitat.
3. La distribució en anualitats de les ajudes convocades és la següent:

4. El termini de presentació de sol·licituds d'ajuda d'esta convocatòria 2010 és de dos mesos des de l'endemà de publicació d'esta orde.
DISPOSICIÓ DEROGATÒRIA
Queden derogades l'Orde de 24 d'octubre de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge; i l'Orde de 30 de març de 2009, de la Conselleria d'Agricultura, Pesca i Alimentació, per la qual es modifica l'Orde de 24 d'octubre de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge.
DISPOSICIONS FINALS
Primera
En tot allò que no està regulat en esta orde, s'aplicarà allò que es disposa en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i l'article 28-e de la Llei 12/2007, del Consell.
Segona
Esta orde entrarà en vigor a partir de l'endemà de la publicació en el Diari Oficial de la Comunitat Valenciana.
València, 30 de desembre de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases del règim d'ajudes RURALTER-Paisatge
Primera. Objecte
1. Establir les bases del règim d'ajudes RURALTER-Paisatge, amb número de registre assignat per la Comissió Europea X463/2009.
2. El règim d'ajudes s'acull al Reglament (CE) 800/2008 de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (reglament general d'exempció per categories), publicat en el DOUE sèrie L, 214 de 09.08.2008 (p. 3-47). Tots els requisits establits en l'esmentat reglament per a les ajudes a la inversió i a l'ocupació a favor de les PIME s'apliquen a este règim d'ajudes, excepte norma més restrictiva inclosa en estes bases. Queden excloses les ajudes als sectors i activitats que són exclosos per l'article 1 del RGEC. També s'exclouen les ajudes a empreses en crisi i a aquelles empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú. Són objecte de notificació individual a la Comissió les ajudes que superen els llindars establits en l'article 6 del RGEC.
Segona. Beneficiaris
1. Poden ser beneficiaris de les ajudes a què es referixen estes bases els definits per a cada tipus de mesura en els annexos d'esta orde.
2. Qualsevol referència a la condició de PIME s'entendrà realitzada a la definició de xicoteta o mitjana empresa recollida en l'annex I del Reglament (CE) 800/2008.
3. Les entitats locals no poden ser considerades PIME excepte si tenen un pressupost anual menor de 10 milions d'euros i una població inferior a 5.000 habitants, segons allò que es disposa en l'annex I del RGEC.
4. En ningun cas les grans empreses es poden beneficiar d'ajudes d'Estat davall este règim. Les subvencions a projectes que no tinguen com a objecte una activitat econòmica (açò és: producció de béns o prestació de servicis a canvi d'una remuneració) poden ser concedides a entitats de qualsevol grandària.
Tercera. Obligacions generals dels beneficiaris
Els beneficiaris de les ajudes han de:
a) Complir l'objectiu, executar el projecte o realitzar l'activitat que fonamenta la concessió de la subvenció.
b) Justificar el compliment dels requisits i les condicions establits en la normativa aplicable i, si escau, en el corresponent informe tècnic de subvencionalitat, emés per la direcció general.
c) Portar una comptabilitat separada, o bé un codi comptable adequat, per a totes les transaccions relatives a l'operació subvencionada.
d) Sotmetre's a les actuacions de control que s'efectuaran, en relació amb l'operació subvencionada, per l'òrgan concedent i per la Intervenció General de la Generalitat, i aportar tota la informació li siga requerida en l'exercici de les esmentades actuacions. Així mateix, han de mantindre a disposició de les entitats abans esmentades els justificants de despeses i d'ingressos de l'operació fins a 5 anys després de la data en què la Generalitat va realitzar el pagament final. En el cas de rebre l'operació fons estatals, sotmetre's als controls de la Intervenció General de l'Estat i del ministeri corresponent.
e) Acreditar no ser deutor de la Hisenda de la Comunitat Valenciana i estar al corrent en el compliment de les obligacions tributàries i davant de la Seguretat Social. Estes comprovacions es poden realitzar d'ofici per la direcció general competent en matèria de desenvolupament del medi rural.
f) Acreditar, per mitjà de declaració responsable, la no-concurrència de cap de les circumstàncies previstes en els punts 2 i 3, de l'article 13 de la Llei 38/2003, General de Subvencions.
g) Comunicar a l'òrgan concedent, tan prompte com es sàpia i sempre amb anterioritat a la sol·licitud de pagament de l'ajuda RURALTER, l'obtenció d'altres ajudes públiques per al mateix projecte.
h) Col·locar una placa explicativa de l'existència d'una ajuda RURALTER al projecte, sempre que l'actuació subvencionada done lloc a una inversió el cost total de la qual supere els 50.000 euros. Si es tracta d'una infraestructura el cost total de la qual supera els 500.000 euros, s'erigirà en el lloc una tanca publicitària. Les plaques i tanques constaran de la informació següent: el nom del projecte, el logo de la Generalitat, el nom de la Conselleria d'Agricultura, Pesca i Alimentació, i el lema "Projecte subvencionat dins de l'estratègia valenciana per als territoris rurals -RURALTER-». Placa i tanca se situaran, de manera visible per al visitant, en l'exterior de l'immoble en què haja tingut lloc l'actuació subvencionada i seran realitzades en un material que garantisca la resistència a la intempèrie, almenys, durant el temps que dure l'obligació de conservar els justificants de despeses i d'ingressos de l'operació.
i) Procedir al reintegrament dels fons percebuts quan corresponga, d'acord amb allò que s'establix en els articles 36, 37 i 40 de la Llei 38/2003, de 17 de novembre, General de Subvencions.
j) Aportar declaració responsable de compliment de la norma sobre integració de persones amb discapacitat o, si s'escau, l'exempció i, així mateix, declaració de percentatge de treballadors discapacitats sobre plantilla total, tancada a 31 de desembre de l'any anterior al de la presentació de la sol·licitud d'ajudes, d'acord amb allò que es disposa en el Decret 279/2004, del Govern Valencià.
l) Acreditar que no s'han iniciat els treballs en el projecte per al qual se sol·licita una ajuda d'Estat. L'acreditació pel sol·licitant de l'ajuda per mitjà de declaració responsable i fotografies pot ser contrastada en la seua veracitat per mitjà de controls realitzats per l'administració concedent.
m) Qualsevol altra obligació que legalment li corresponga com a beneficiari de subvencions públiques
Quarta. Obligacions específiques dels beneficiaris
1. Obligació de manteniment de la destinació de la inversió: el beneficiari d'una ajuda a una operació inversora ha de mantindre la destinació dels béns i elements constitutius de la inversió subvencionada durant, almenys, 5 anys des de l'últim pagament de l'ajuda. Durant eixe temps, els béns subvencionats no poden ser traslladats fora de la Comunitat Valenciana. Si els béns subvencionats canvien de titularitat, el successor ha d'accedir formalment a succeir al previ propietari en este compromís temporal i en tots els compromisos que aquell va assumir amb l'acceptació de la subvenció. En cas d'incompliment, el promotor inicial del projecte o bé el seu successor, si era coneixedor del fet que el bé havia sigut objecte d'una subvenció (amb càrrega de la prova per al promotor inicial) ha de tornar la subvenció percebuda, proporcionalment al termini incomplit, juntament amb els corresponents interessos. El canvi de titularitat dels bens subvencionats no més podrà efectuar-se als termes establerts a l'article 31.5 de la LGS.
2. Altres obligacions:
a) Quan una operació incloga actuacions exteriors, en terrenys o edificacions, bé siguen obres noves o de remodelació bé relatives a la instal·lació de mobiliari urbà, estes han de seguir criteris de respecte al paisatge i l'estètica rural tradicional, en formes, materials i colors. Llevat que s'acredite que l'exterior de l'edificació ja s'adequa a estos criteris, en tota operació subvencionada l'ajuda de la qual supere els 60.000 euros i que incloga obres serà obligatòria la inclusió d'este tipus d'actuacions exteriors sobre l'edificació vinculada a la inversió. En funció de les característiques de cada tipus d'immoble i del terreny en què s'ubique, la intervenció consistirà bé en una actuació directa sobre paviments, façanes, fusteria exterior i revestiments bé en la introducció de vegetació que minimitze l'impacte visual d'estos.
b) En tota operació subvencionada l'ajuda total de la qual supere els 60.000 euros, i llevat que es tracte d'una operació les característiques de la qual fan l'obligació inaplicable, serà obligatòria la inclusió de les inversions següents:
- Implantació de tecnologies de la informació i les telecomunicacions (TIC), com ara: sistemes de telecontrol i telemesura, eines automatitzades de gestió empresarial (ERP, CRM, etc.), portals de comerç electrònic o sistemes domòtics. La mera adquisició d'ordinadors personals no suposarà el compliment d'esta condició.
- Implantació de sistemes d'estalvi d'energia o de sistemes de generació local d'energies renovables que reduïsquen d'una manera significativa el consum d'energia de la xarxa convencional.
- Implantació de sistemes de reducció del consum d'aigua de la xarxa (per exemple: recollida d'aigües pluvials, reutilització d'aigües grises).
3. Obligacions vinculades als procediments de contractació
a) Quan l'operació subvencionada incloga obres el cost de les quals supere els 30.000 euros o bé servicis, assistències tècniques o subministraments de béns d'equip que superen els 12.000 euros, el beneficiari ha de presentar, en el moment de la justificació de les despeses, almenys, 3 ofertes de diferents proveïdors/contractistes i justificar que l'elecció d'entre estes es va realitzar d'acord amb criteris d'eficiència, i proporcionarà una memòria explicativa quan no recaiga l'adjudicació en la proposta econòmica més avantatjosa. Caldrà que les tres ofertes hagen sigut sol·licitades amb caràcter previ a la contractació del compromís per a la prestació del servici o l'entrega del be.
b) Quan el beneficiari siga una administració local, l'expedient de sol·licitud de pagament de l'ajuda ha d'incloure també un certificat del secretari-interventor de l'ajuntament relatiu al compliment de la normativa de contractació pública, i es farà referència a la norma aplicada, el procediment utilitzat, la seua justificació, les dades relatives a la publicació, si s'escau, i el número/codi de l'expedient de contractació. La entitat local compatibilitzarà i aplicarà simultàniament el contingut de la Llei General de Subvencions i la Llei de Contractes del Sector Públic.
Quinta. Actuacions objecte de les ajudes
1. Són subvencionables les actuacions descrites en les fitxes de mesura incloses com a annexos d'esta orde.
2. El cost de la placa informativa o tanca publicitària descrita en la base tercera, apartat h) serà subvencionable com a part de la inversió del projecte.
3. En aplicació de l'article 12, apartat 1, del RGEC, totes les subvencions aprovades en virtut d'este règim que constituïsquen ajudes a la inversió en activitats econòmiques (açò és, prestació de servicis o béns a canvi d'una retribució) han de consistir en:
- Una inversió en actius materials o immaterials per a la creació d'un nou establiment, l'ampliació d'un establiment existent, la diversificació de la producció d'un establiment en nous productes addicionals o un canvi essencial en el procés general de producció d'un establiment existent, o
- L'adquisició d'actius fixos vinculats directament a un establiment, quan este establiment haja tancat, o ho haguera fet si no haguera sigut adquirit, i els actius siguen adquirits per un inversor independent.
4. És subvencionable l'adquisició de terrenys, fins a un import igual al 10% de la inversió total subvencionada. És també subvencionable l'adquisició d'edificacions, fins a un import igual al 50% de la inversió total subvencionada. En ambdós casos s'ha d'aportar el certificat d'un taxador independent relatiu al fet que el cost de l'adquisició es correspon amb el normal del mercat.
5. En el cas d'adquisició d'actius ja existents, es deduiran dels costos subvencionables l'import d'ajudes anteriors rebudes per a estos.
Sexta. Conceptes no subvencionables
1. De manera general i respectant en tot cas allò que es disposa en les fitxes de mesura, no poden ser subvencionats els conceptes següents:
- La compra de material el període d'amortització del qual siga inferior a un any, d'acord amb les normes comptables i fiscals aplicables.
- Els costos d'adquisició de béns d'equip de segona mà.
- Les reparacions i les obres de manteniment. No tenen la consideració de reparacions les operacions realitzades sobre maquinària instal·lada per a ampliar la seua capacitat o millorar les seues prestacions. Tampoc es consideren reparacions les obres de restauració integral d'un bé immoble del patrimoni cultural que no consistisquen en operacions periòdiques de neteja o manteniment.
- Els conceptes de despeses de caràcter indeterminat, com ara: altres, diversos o imprevistos. El concepte costos generals es limitarà al 13% de l'import total del projecte i el de benefici industrial al 6%.
- L'habitatge (no es considera tal els allotjaments turístics rurals).
- En l'adquisició de béns i servicis per mitjà de contractes públics: els pagaments efectuats pel contractista a l'administració en concepte de taxa de direcció d'obra o control de qualitat, qualssevol altres conceptes que suposen ingressos o descomptes que es deriven de l'execució del contracte.
2. Pel que fa a la regla de "no-inici", s'aplicarà com seguix:
- En el cas de projectes que no constituïsquen activitat econòmica (la subvenció dels quals no constituïx ajuda d'Estat), no seran subvencionables les despeses realitzades amb anterioritat a la sol·licitud d'ajuda ni tampoc els projectes inconclusos, açò és, aquells després de la certificació final dels quals davant de RURALTER no siguen susceptibles de l'ús que constituïx l'objectiu del projecte.
- En el cas de projectes que constituïsquen activitat econòmica (açò és: prestació de servicis o béns a canvi d'una retribució), el projecte en la seua totalitat no serà subvencionable si ha començat l'execució de treballs en este amb anterioritat a la sol·licitud d'ajuda. En concret, no seran subvencionables les sol·licituds d'ajuda per a "segones fases", és a dir, per a la continuació o conclusió de projectes iniciats. Un projecte es considera iniciat i no conclòs quan l'establiment no haja tingut activitat productiva des que es van realitzar els treballs anteriors a la sol·licitud.
3. Perquè els actius immaterials puguen ser considerats costos subvencionables han de complir totes les condicions següents:
- S'utilitzaran exclusivament en l'empresa beneficiària de l'ajuda. Pel que fa a les ajudes regionals a la inversió, s'utilitzaran exclusivament en l'establiment beneficiari de l'ajuda.
- Es consideraran actius amortitzables.
- S'adquiriran a tercers en condicions de mercat sense que l'adquirent estiga en posició d'exercir control sobre el venedor, o viceversa, segons l'article 3 del Reglament (CE) núm. 139/2004 (2), del Consell.
- s'han d'incloure en els actius de l'empresa i romandre en l'establiment receptor de l'ajuda durant, almenys, tres anys.
4. Les despeses en arrendaments financers (lísing) per a l'adquisició d'actius seran subvencionables durant les anualitats incloses en la resolució de concessió de l'ajuda. No seran subvencionables les despeses que superen el cost de mercat i els següents costos lligats al contracte d'arrendament financer: impostos, marge de l'arrendador, interessos de costos de refinançament, despeses generals o assegurances. Els costos relatius a l'adquisició d'actius arrendats, excepte els de terrenys i els edificis, només es poden comptabilitzar si l'esmentat arrendament constituïx un arrendament financer que incloga l'obligació d'adquirir l'actiu al termini del contracte d'arrendament.
Sèptima. Quantia de les ajudes
1. L'ajuda, concedida en règim de concurrència competitiva, es calcularà com un percentatge, sobre la base dels costos d'inversions materials o immaterials o sobre la base de costos de compra, si es tracta d'una adquisició.
2. Quan es tracte de projectes que constituïsquen activitat econòmica, el beneficiari ha d'aportar una contribució financera exempta de qualsevol tipus de suport públic d'almenys un 25% dels costos subvencionables, ja siga per mitjà del recursos propis o per mitjà de finançament extern.
3. En el cas d'adquisició d'un establiment, només es consideraran els costos de compra d'actius a tercers, sempre que la transacció haja tingut lloc en condicions de mercat. Quan l'adquisició es complete amb altres inversions inicials, les despeses corresponents s'afegiran als costos d'adquisició.
4. El percentatge d'ajuda que obtinga el projecte serà el determinat en la resolució aprovatòria de l'ajuda. En cap cas el percentatge d'ajuda pot superar els límits establits en els respectius annexos de fitxa de mesura.
5. L'ajuda queda supeditada en la fase de pagament al percentatge de despeses subvencionades realment executades i pagades pel beneficiari.
Octava. Sol·licitud i documentació
1. Les sol·licituds d'ajuda es dirigiran a la direcció general competent en matèria de desenvolupament del medi rural de la Conselleria d'Agricultura, Pesca i Alimentació.
2. Les sol·licituds s'acompanyaran amb la documentació que es determina en l'annex d'esta orde i es presentaran davant dels ajuntaments que hagen subscrit el corresponent conveni per a la recepció de documentació dirigida a la Generalitat, les oficines comarcals de la Conselleria, els seus servicis territorials d'Alacant, Castelló i València, i per qualsevol altre dels mitjans admesos en la legislació vigent (article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú).
3. El termini de presentació de sol·licituds i els imports màxims es determinaran en cada convocatòria.
Novena. Ordenació i instrucció del procediment i Avaluació de les sol·licituds
1. L'órgan competent per a l'ordenació i instrucció del procediment de concesió de la subvenció es l'Àrea de desenvolupament del medi rural de la Cosnelleria d'Agricultura, Pesca i Alimentació.
2. Les sol·licituds relatives a municipis de l'Espai RURALTER-Paisatge seran avaluades per la comissió de valoració territorial corresponent a la zona en què eixe municipi estiga inclòs, d'acord amb l'annex d'esta orde. Totes les comissions estaran presidides per la persona titular de la direcció general competent en matèria de desenvolupament del medi rural, que comptarà amb vot de qualitat en cas d'empat. Actuarà com a suplent la persona titular de la Subsecretaria.
3. Les comissions de valoració comptaran amb els vocals següents:
- Per a totes les zones: tres funcionaris de la direcció general competent en matèria de desenvolupament del medi rural, un representant de la Conselleria de Medi Ambient, Aigua, Urbanisme i Habitatge, un representant de la Conselleria de Turisme i un representant de la Conselleria d'Indústria, Comerç i Innovació,
- Per a la Zona 1: dos representants de la Diputació de Castelló. Un representant de cada un dels tres GAL RURALTER-Leader de la província de Castelló, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 2: dos representants de la Diputació de València. Dos representants del GAL RURALTER-Leader de la zona 4, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 3: dos representants de la Diputació de València. Dos representants del GAL RURALTER-Leader de la zona 5, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 4: dos representants de la Diputació de València. Dos representants del GAL RURALTER-Leader de la zona 7, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària
- Per a la Zona 5: dos representants de la Diputació de València. Dos representants del GAL RURALTER-Leader de la zona 6, que es corresponguen amb membres privats del GAL que tinguen com a part del seu àmbit territorial d'actuació als municipis RURALTER-Paisatge de la zona. Almenys un d'estos representants ha de ser una organització professional agrària
- Per a la Zona 6: dos representants de la Diputació d'Alacant. Dos representants del GAL RURALTER-Leader de la zona 8, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària
- Per a la Zona 7: dos representants de la Diputació d'Alacant. Dos representants del GAL RURALTER-Leader de la zona 8, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària
4. Les sol·licituds d'empreses agroalimentàries relatives a municipis de l'Espai RURALTER-Leader seran avaluades per la comissió de valoració territorial vinculada a la zona RURALTER-Leader on estiga inclòs eixe municipi:
- Zones 1, 2 i 3 RURALTER-Leader: comissió de valoració de la Zona 1 RURALTER-Paisatge.
- Zona 4 RURALTER-Leader: comissió de valoració de la Zona 2 RURALTER-Paisatge.
- Zona 5 RURALTER-Leader: comissió de valoració de la Zona 3 RURALTER-Paisatge.
- Zona 6 RURALTER-Leader: comissió de valoració de la Zona 5 RURALTER-Paisatge.
- Zona 7 RURALTER-Leader: comissió de valoració de la Zona 4 RURALTER-Paisatge.
- Zona 8 RURALTER-Leader (excepte Algueña, Benferri, Daya Vieja, Hondón de los Frailes, la Romana i San Isidro): comissió de valoració de la Zona 6 RURALTER-Paisatge.
- Zona 8 RURALTER-Leader (només Algueña, Benferri, Daya Vieja, Hondón de los Frailes, la Romana i San Isidro): comissió de valoració de la Zona 7 RURALTER-Paisatge.
5. Actuarà de secretari en les comissions de valoració el funcionari designat per la persona que exercisca la presidència.
6. Poden assistir a les reunions de la comissió, a invitació de la presidenta i comptant amb veu però sense vot, els alcaldes dels municipis amb més quantitat de sol·licituds d'ajuda presentades en cada convocatòria.
7. La comissió de valoració aplicarà el barem a les sol·licituds que hagen obtingut informe tècnic de subvencionalitat favorable per part de l'àrea competent respecte de RURALTER. Es farà constar en acta la puntuació obtinguda per l'expedient, i es proposarà la concessió d'ajuda a aquells que hagen obtingut la major puntuació, i es tindran en compte les disponibilitats pressupostàries. L'esmentada puntuació es constituïx en motivació de la decisió de la comissió. Constarà també en acta, per a cada expedient, les despeses totals subvencionables, el percentatge d'ajuda que es proposa i l'import d'ajuda resultant.
8. La comissió de valoració formularà, en conseqüència, la pertinent proposta de resolució, que elevarà al titular de la Secretaria Autonòmica d'Agricultura, Pesca i Alimentació. El termini màxim per a l'emissió de la proposta i el seu trasllat a la Secretaria Autonòmica serà de tres mesos comptats des de la data de finalització del termini de presentació de sol·licituds d'ajuda.
Deu. Criteris de valoració
1. El barem per a la selecció d'operacions és aquell que s'inclou en l'annex a esta orde.
2. D'acord amb allò que s'establix en l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat, en el cas d'empat de les millors proposicions en la puntuació final obtinguda per les empreses sol·licitants, tindrà preferència en l'adjudicació l'empresa que acredite ocupar més percentatge de treballadors discapacitats o bé es comprometa a contractar un percentatge major de treballadors discapacitats bé durant i per a l'execució de l'actuació bé durant els tres anys següents a la recepció de l'últim pagament de l'ajuda.
Onze. Resolució de les ajudes
1. Rebuda la proposta de resolució, el titular de la Secretaria Autonòmica d'Agricultura, Pesca i Alimentació emetrà la corresponent resolució, per delegació de la consellera, que és qui té la competència de conformitat amb l'article 47.3. Del TRLHP de la Generalitat Valenciana.
2. La resolució de les ajudes serà notificada a l'interessat dins del termini de sis mesos, comptats des de la data d'inici del termini de presentació de sol·licituds d'ajuda. El silenci administratiu tindrà caràcter desestimatori. Les subvencions concedides es publicaran també en el Diari Oficial de la Comunitat Valenciana, amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
3. Quan l'informe tècnic de subvencionalitat, emés per l'Àrea de Desenvolupament del Medi Rural, incloga condicions particulars, estes seran notificades al beneficiari de l'ajuda juntament amb la resolució de concessió, i quedarà supeditada la recepció de l'ajuda al compliment efectiu de les condicions.
4. La resolució d'aprovació de sol·licituds establirà: l'import de la inversió total subvencionable, la quantia i el percentatge de l'ajuda concedida i les anualitats en què es distribuïx l'ajuda (d'acord amb les disponibilitats de crèdit pressupostari per exercici, reflectides en la resolució de convocatòria).
Dotze. Modificacions del projecte inicial aprovat
1. Les modificacions substancials del projecte inicial requeriran de l'aprovació del titular de la direcció general competent en matèria de desenvolupament del medi rural, amb un informe previ tècnic de subvencionalitat favorable. Es consideren substancials els canvis que afecten el municipi d'actuació o la descripció del projecte, tal com es definix en la resolució de concessió d'ajuda.
2. La no-aprovació de les modificacions sol·licitades pot implicar la revocació de l'ajuda i l'exigència del reintegrament de les quantitats ja percebudes.
3. Les sol·licituds de modificació dels imports assignats en la resolució a cada anualitat de pagament només poden ser aprovades, mitjançant una resolució de la direcció general, en el cas que, en el moment en què es produïsca la sol·licitud, existisquen crèdits pressupostaris disponibles (per alliberament de fons abans compromesos en un altre projecte subvencionat) en l'anualitat de la línia RURALTER-Paisatge a la qual se sol·licite traslladar els fons. Este tipus de sol·licituds de modificació han de tindre entrada en la direcció general competent en matèria de desenvolupament del medi rural abans del 15 de juny de l'any corresponent a la primera anualitat l'import de la qual se sol·licite modificar.
Tretze. Concurrència d'ajudes sobre un projecte
1. Un projecte pot gaudir de finançament a càrrec d'esta línia d'ajudes, que no inclou fons europeus, i amb altres línies d'ajuda, tant si l'ajuda concurrent tampoc els inclou com si conté fons FEADER, FEDER, FSE o de qualsevol altre instrument financer comunitari, sempre que la regulació de l'altra línia d'ajudes les declare també compatibles amb altres ajudes.
2. Estes ajudes es poden acumular amb qualsevol altra ajuda exempta en virtut del Reglament (CE) 800/2008, sempre que les esmentades mesures d'ajuda es referisquen a costos subvencionables identificables diferents. No serà possible l'acumulació amb cap altra ajuda exempta en virtut del Reglament (CE) 800/2008 o amb cap ajuda de minimis que reunisca les condicions establides en el Reglament (CE) núm. 1998/2006, ni amb cap finançament comunitari corresponent (parcial o totalment) als mateixos costos subvencionables, si tal acumulació supera la intensitat més elevada o el major import d'ajuda aplicable a l'esmentada ajuda en virtut del Reglament (CE) 800/2008.
3. El document original justificatiu de les despeses (i. e. factura) que quede finalment en poder del promotor ha d'aparéixer estampillat amb els respectius encunys de les ajudes concurrents, indicatius dels percentatges auxiliats.
4. En el cas que en un control es detecte l'existència d'una infracció de les normes de concurrència d'ajudes, s'incoarà un expedient de reintegrament de l'ajuda, amb la finalitat de restituir el compliment de la normativa dels règims d'ajuda concurrents. La fase d'instrucció de l'expedient correspondrà a l'Àrea de Desenvolupament del Medi Rural, i correspondrà la seua resolució al titular de la direcció general competent en matèria de desenvolupament del medi rural.
Catorze. Sol·licitud de pagament i justificació de despeses
1. La sol·licitud de pagament de l'ajuda es presentarà pel beneficiari en el formulari inclòs com a annex a esta orde de bases, llevat que la resolució de convocatòria preveja un model diferent. La sol·licitud corresponent a cada anualitat tindrà com a termini final el 20 d'octubre del respectiu any, excepte assenyalament de data diferent en la resolució de convocatòria d'ajudes.
2. La justificació de les despeses es realitzarà per mitjà del compte justificatiu, regulada en l'article 72 del RD 887/2006, pel qual s'aprova el Reglament de la Llei 38/2003, de 17 de novembre, General de Subvencions.
3. L'expedient de sol·licitud d'ajuda contindrà la documentació següent:
- Una memòria justificativa de l'execució del projecte subvencionat.
- Justificació de les despeses. En el cas de beneficiaris privats: una relació classificada (formulari en annex d'esta orde) de les despeses i inversions de l'activitat, amb identificació del creditor i del document, el seu import, la data d'emissió i, si s'escau, la data de pagament. S'adjuntaran les factures originals per a procedir al seu segellament i invalidació. L'estampillat indicarà que han sigut subvencionades per les ajudes RURALTER i el percentatge en què l'import de la factura ha sigut subvencionat. Una vegada realitzat l'estampillat, les còpies compulsades s'integraran en l'expedient i els originals es tornaran al beneficiari.
- Justificació de les despeses. En el cas de beneficiaris entitats locals: certificat del secretari o interventor relatiu a l'aprovació de les despeses i indicatiu del número d'assentament comptable dels corresponents documents "O". S'adjuntarà fotocòpia compulsada de les factures, per la qual quede acreditat que el document original ha sigut estampillat o diligenciat pel funcionari competent amb indicació que les despeses han sigut subvencionades per les ajudes RURALTER i el percentatge en què l'import de la factura ha sigut subvencionat.
- Certificat de taxador independent degudament acreditat i inscrit en el corresponent registre oficial, en el cas d'adquisició de béns immobles.
- Declaració d'ajudes concurrents que hagen finançat l'activitat subvencionada, amb indicació de l'import i la procedència, o bé declaració jurada del fet que no hi ha cap altra ajuda (llevat que ja l'haguera aportat a l'expedient d'ajuda i la situació respecte d'això no haguera variat).
- Els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari (llevat que ja els haguera aportat en el moment de la sol·licitud d'ajuda i una d'aquelles empreses haguera sigut la finalment contractada). En el cas que el beneficiari siga una entitat local, se substituirà esta obligació per la d'aportar certificat del secretari relatiu al compliment de la normativa de contractació pública.
3. Únicament s'abonarà la totalitat de la subvenció concedida si la inversió del projecte ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despeses aportats.
Quinze. Incompliment de les obligacions relatives a la justificació
L'incompliment dels terminis previstos en esta orde per a la presentació de l'expedient de sol·licitud de pagament d'una anualitat suposarà la pèrdua de l'import d'ajuda no justificat.
Setze. Reintegrament de les quantitats
Són causes de reintegrament les previstes en els articles 36 i següents de la Llei 38/2003, de 17 de novembre, General de Subvencions, i la resta de normes concordants.
Dèsset. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si s'esca, a la pèrdua del dret al cobrament total o parcial de la subvenció.
2. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Díhuit. Règim d'infraccions i sancions
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.
ANNEX II
Barem RURALTER-Paisatge
El barem que s'aplicarà per a la selecció d'operacions que cal finançar dins de RURALTER-Paisatge constarà dels criteris de priorització següents:
Primer: operacions promogudes per agricultors i ramaders professionals, els seus cònjuges i els seus descendents en primer grau.
Segon: operacions promogudes per agricultors i ramaders que, l'any anterior o posterior a la sol·licitud d'ajuda RURALTER, s'hagen incorporat a un projecte d'explotació en comú o s'hagen acollit a la jubilació anticipada de l'activitat agrícola o ramadera.
Tercer: operacions promogudes per dones.
Quart: operacions promogudes per jóvens (que no hagen complit els 41 anys en el moment de la sol·licitud d'ajuda).
Quint: operacions que es vinculen a la creació de nous llocs de treball (firma del contracte fins a un any després de la realització de la inversió).
Sext: operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a dones.
Sèptim: operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a titulats superiors.
Octau: operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a persones que no hagen complit els 41 anys en el moment de la sol·licitud d'ajuda.
Nové: operacions que incloguen la instal·lació de sistemes d'estalvi d'energia (eficiència energètica) i de sistemes de generació local d'energies renovables que reduïsquen el consum pel promotor d'energia de la xarxa convencional (per exemple: construcció bioclimàtica, sistemes de calefacció/refrigeració geotèrmica, aerogeneradors, plaques solars, calderes de biomassa).
Desé: operacions que incloguen sistemes de reducció del consum d'aigua de la xarxa (per exemple: recollida d'aigües pluvials, reutilització d'aigua domèstica: circuit d'aigües grises).
Onzé: operacions que s'executen en l'àmbit dels espais naturals protegits i en l'àrea d'influència socioeconòmica que es detalla en els PORN de cada espai natural.
Dotzé: operacions que incloguen la implantació de tecnologies de la informació i les telecomunicacions (TIC), com ara: sistemes de telecontrol i telemesura, eines automatitzades de gestió empresarial (ERP, CRM, etc.), portals de comerç electrònic o sistemes domòtics. Per a aplicar esta prioritat és necessari que la inversió en TIC realitzada en l'operació subvencionada supere el 25% del total de la inversió subvencionable. La mera adquisició d'ordinadors personals no suposarà el compliment d'esta prioritat.
Tretzé: operacions que incloguen inversió en actuacions en l'exterior de les edificacions existents, amb la finalitat d'adequar-les a l'estètica rural tradicional i millorar la seua integració en el paisatge.
Els criteris de priorització 1r i 2n comptaran cada un amb 5 punts en el barem.
Els criteris de priorització 3r i 4t comptaran cada un amb 2 punts en el barem.
Els criteris de priorització 5t, 6t, 7m i 8u comptaran cada un amb un rang de puntuació entre 1 i 3 punts, en funció del nombre de llocs de treball nets creats (equivalent de jornada completa):
- 1 punt: creació d'1 a 2 llocs de treball.
- 2 punts: creació de més de 2 i fins a 6 llocs de treball.
- 3 punts: creació de més de 6 llocs de treball.
Els criteris de priorització 9é i 10é comptaran cada un amb un rang de puntuació entre 1 i 5 punts, en funció del percentatge de costos suplementaris suportats pel promotor amb relació a una instal·lació tradicional.
El criteri de priorització 11é comptarà amb 6 punts.
Els criteris de priorització 12é i 13é comptaran cada un amb 5 punts.
Una mateixa operació pot acumular punts d'acord amb la concurrència de les diverses prioritats: a més nombre de característiques prioritàries concurrents, més puntuació.
La puntuació màxima a la qual pot arribar un projecte per aplicació dels anteriors 13 criteris de priorització és de 50 punts.
La comissió de valoració assignarà a més a les candidatures presentades fins a 50 punts addicionals d'acord amb:
- L'avaluació de la qualitat general del projecte: fins a 25 punts.
- El grau de coherència amb les polítiques públiques executades per la Conselleria d'Agricultura, Pesca i Alimentació i per la resta de departaments de la Generalitat: fins a 25 punts.
ANNEX III
Mesura 1: ajuda a la creació i desenvolupament de xicotetes i mitjanes empreses
Tipus d'empreses beneficiàries
Xicotetes i mitjanes empreses (menys de 250 empleats i fins a 50 milions de volum de negocis anual o 43 milions de balanç general anual) de tots els sectors econòmics, exceptuant, de conformitat amb allò que s'establix en el Reglament (CE) núm. 800/2008, els sectors de la pesca i l'aqüicultura, les activitats de producció primària de productes agrícoles i els sectors del carbó, de l'acer, la construcció naval i les fibres sintètiques
Poden ser promotors les persones jurídiques privades (amb ànim o sense de lucre) i les persones físiques que desenvolupen la seua activitat empresarial en règim d'autònoms o que es donaran d'alta en este amb motiu del projecte auxiliat.
Descripció del tipus d'operacions
1. Se subvencionaran les inversions en actius materials i immaterials necessàries per a:
- La creació d'un establiment nou.
- L'ampliació d'un establiment existent.
- La modernització d'un establiment existent per mitjà d'un canvi radical en el producte/servici o en els procediments de producció.
2. S'inclouen les inversions en actius fixos per mitjà d'adquisicions d'establiments tancats o les que tinguen lloc amb motiu del traspàs d'una empresa quan, si no fóra per l'adquisició de l'establiment per un altre propietari, este haguera tancat. En concret, tenen prioritat els traspassos amb motiu de la jubilació del primer propietari i l'adquisició per un nou resident acollit als esquemes d'atracció de nova població al medi rural.
3. No seran elegibles les despeses corrents. Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara són els servicis rutinaris d'assessoria fiscal, els servicis jurídics periòdics o els de publicitat). S'inclouen com a subvencionables els honoraris de redacció de projectes i direcció d'obra i els estudis de viabilitat.
4. S'inclou com a inversió immaterial l'adquisició de patents o llicències i l'obtenció de permisos vinculats a la transferència tecnològica.
5. L'empresa ha d'acreditar la viabilitat econòmica de l'operació.
6. No és subvencionable la construcció de naus industrials ni la seua adquisició, excepte en el cas que es tracte d'edificacions les característiques exteriors de les quals tinguen la màxima semblança amb les construccions rurals tradicionals (façanes amb revestiment blanc, que eviten la uniformitat per mitjà d'obertures, lluminàries, decoració amb taulellets tradicionals, tancament exterior de fusta, teulades o voladissos de teula àrab).
A més de complir tots els requisits i característiques anteriors, l'operació s'ha d'incloure en una de les categories següents:
A. L'empresa es dedica a una activitat vinculada a la conservació i la recuperació del paisatge (per exemple: manteniment de camins, murs de pedra seca, forestal, jardineria paisatgística, rehabilitació de construccions tradicionals i del patrimoni rural).
B. L'empresa es dedica a una activitat vinculada la protecció i millora del medi ambient (per exemple: professionals especialitzats en instal·lacions d'energies renovables i d'estalvi energètic i d'aigua, arquitectura bioclimàtica).
C. L'operació té com a objecte una millora substancial del comportament mediambiental de l'empresa: minimització de residus i emissions contaminants, reducció del seu consum energètic i hídric.
D. L'operació està vinculada al trasllat d'instal·lacions d'una empresa des de centres urbans a polígons industrials dels afores quan este trasllat redunde en una millora substancial de la qualitat de vida dels veïns (empreses productores d'emissions, olors, sorolls?) i quan, al mateix temps, l'empresa aprofite el trasllat per a millorar substancialment el seu comportament mediambiental i la seua adequació al paisatge rural.
Intensitat de l'ajuda
Intensitat màxima:
- Província d'Alacant: 40% (2007-2010); 25% (2011-2013).
- Província de Castelló: 35% (2007-2010); 20% (2011-2013).
- Província València: 37% (2007-2010); 25% (2011-2013).
ANNEX IV
Mesura 2: turisme rural
Beneficiaris
Poden ser promotors les administracions locals, les persones jurídiques privades (amb ànim o sense de lucre) i les persones físiques que desenvolupen la seua activitat empresarial en règim d'autònoms o que es donaran d'alta com a tals amb motiu de l'execució del projecte per al qual sol·liciten subvenció.
En els projectes constitutius d'activitat econòmica el beneficiari ha de complir els requisits per a ser considerat xicoteta o mitjana empresa (pime).
Queden excloses les ajudes als sectors i activitats exceptuats de l'aplicació del Reglament (CE) 800/2008.
Descripció del tipus d'operacions
Les operacions s'han d'emmarcar en el concepte de turisme rural, d'acord amb la regulació sectorial de la matèria.
Són subvencionables les inversions en actius materials i immaterials necessàries per a:
- La creació d'un establiment nou.
- L'ampliació d'un establiment existent.
- La modernització d'un establiment existent per mitjà d'un canvi radical en el producte/servici o en els procediments de producció.
La destinació d'estes inversions és una de les següents:
1. Projectes d'agroturisme: allotjament dins d'una explotació agrícola o pecuària, participació del turista en les labors de l'explotació, recol·lecció pel turista, venda directa al turista de productes d'esta.
2. Creació d'empreses de servicis turístics complementaris i les dedicades a oferir paquets turístics i adaptació d'empreses ja existents per a la prestació d'estos servicis complementaris a l'allotjament i l'oferta d'estos paquets (per exemple: servici de guies ecodeportius, posada a disposició de material per a turisme actiu, balnearis, spa i relax, ampliació d'allotjaments per a crear sales de reunions, oferiment d'activitats lúdiques per a professionals i empreses, creació de servicis d'oci infantil vinculats a un establiment hostaler).
3. Creació de punts d'informació, senyalització de llocs turístics i centres de recepció turística per als visitants del territori (per exemple: casetes o porxes informatius o punts de trobada, oficines d'informació turística).
4. Creació i modernització d'infraestructures recreatives i ecoesportives en zones naturals (per exemple: àrees recreatives, sendes i passeigs, miradors, zones de descans, paellers, zones d'acampada, circuits esportius).
5. Adequació de circuits eqüestres i per a bicicletes de muntanya. Amb la finalitat d'evitar la seua intrusió en espais naturals, creació de circuits específics per a motocicletes o quads, en els quals el promotor es comprometa a realitzar les operacions de manteniment continu i restauració adequades per a evitar l'erosió i el deteriorament paisatgístic.
6. Creació d'establiments de restauració i d'allotjaments dirigits a turisme d'alta gamma (segons normativa turística: cases rurals de categoria superior i hotels de 5 estreles).
7. Modernització d'establiments ja existents amb una d'estes dos finalitats:
- adaptar-los per a l'accés a minusvàlids.
- adaptar-los per a l'obtenció de certificats de qualitat.
- adaptar-los per a l'obtenció d'una classificació turística de categoria superior.
8. Creació, modernització o ampliació dels servicis oferits per les associacions d'empresaris turístics (d'allotjament i servicis) per mitjà de: creació de centrals de reserva i de llocs web a estes vinculats (condicionat a l'acreditació pel promotor del fet que es compromet i disposa de mitjans per a mantindre i actualitzar la pàgina en els següents 5 anys) i adquisició de programes informàtics de gestió per als associats, sempre que l'esmentada adquisició vaja vinculada a la creació o ampliació d'un establiment o a la diversificació o modernització en els procediments de producció.
No seran subvencionables les despeses corrents.
Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara són els servicis rutinaris d'assessoria fiscal, els servicis jurídics periòdics o els de publicitat). S'inclouen com a subvencionables els honoraris de redacció de projectes i direcció d'obra i els estudis de viabilitat.
S'inclou com a inversió immaterial subvencionable l'adquisició de patents o llicències i l'obtenció de permisos vinculats a la transferència tecnològica.
Intensitat de l'ajuda
Intensitat màxima:
- Província d'Alacant: 40% (2007-2010); 25% (2011-2013).
- Província de Castelló: 35% (2007-2010); 20% (2011-2013).
- Província València: 37% (2007-2010); 25% (2011-2013).
Si es tracta d'actuacions d'interés públic, promogudes per administracions locals o per entitats privades sense ànim de lucre, la destinació de les quals siga la descrita en els guions 3, 4 i 5 de l'apartat "Descripció del tipus d'operacions", que no constituïsquen una activitat econòmica de prestació de béns i servicis en el mercat i, per tant, no puga ser qualificada la subvenció a estes com ajuda d'Estat, el percentatge d'ajuda pot arribar fins a un 70%.
ANNEX V
Mesura 3: prestació de servicis bàsics per a l'economia i la població rural
Tipus de beneficiaris
Poden ser promotors de projectes les administracions locals les persones jurídiques privades, amb ànim o sense de lucre, i les persones físiques que desenvolupen la seua activitat empresarial en règim d'autònoms o que es donaran d'alta en este amb motiu del projecte auxiliat. En el cas de projectes constitutius d'activitat econòmica, la grandària de l'entitat ha de ser la de pime.
Tipus de costos subvencionables
1. Se subvencionen les inversions en actius materials i immaterials necessàries per a:
- La creació d'un servici nou bàsic per a l'economia o la població rural.
- L'ampliació d'un servici existent.
- La modernització d'un servici existent.
2. No són elegibles les despeses corrents.
3. Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara són els servicis rutinaris d'assessoria fiscal, els servicis jurídics periòdics o els de publicitat). S'inclouen com a subvencionables els honoraris de redacció de projectes i direcció d'obra i els estudis de viabilitat.
Tipus de servicis subvencionables
1. Seran subvencionables els servicis vinculats a la qualitat de vida de la població rural, com ara els culturals, esportius, i els vinculats a la infància i la joventut. També se subvencionaran els servicis a les empreses i vinculats al desenvolupament econòmic del medi rural que siguen definits de manera d'acord amb la salvaguarda del paisatge rural tradicional. Els servicis definits en la legislació de règim local seran subvencionables, a excepció d'aquells de prestació obligatòria per l'entitat local sol·licitant, excepte pel que respecta al valor afegit que suposa la seua adaptació a més respecte a criteris de protecció i recuperació del paisatge rural tradicional.
2. El compromís de posada en funcionament efectiu del servici de manera immediada a la finalització de l'execució de l'operació auxiliada serà condició imprescindible per a l'elegibilitat del projecte. El bé ha de ser susceptible de l'ús que constituïx l'objecte del projecte en el moment en què es produïsca la última sol·licitud de pagament de la subvenció.
3. En el cas d'actuacions constitutives d'activitat econòmica (i. e. prestació del servici a canvi de remuneració), el promotor ha d'acreditar que la prestació del servici és viable econòmicament.
4. No seran en cap cas subvencionables les inversions vinculades als servicis administratius propis d'una administració local
Intensitat de l'ajuda
Intensitat màxima de l'ajuda:
En el cas de projectes que constituïsquen activitat econòmica:
- Província d'Alacant: 40% (2007-2010); 25% (2011-2013).
- Província de Castelló: 35% (2007-2010); 20% (2011-2013).
- Província València: 37% (2007-2010); 25% (2011-2013).
Si es tracta d'actuacions d'interés públic promogudes per administracions locals o per una entitat sense ànim de lucre, que no constituïsquen una activitat econòmica de prestació de servicis en el mercat i, per tant, no puga ser qualificada la subvenció a estes com ajuda d'Estat, el percentatge d'ajuda pot arribar al 100%.
ANNEX VI
Mesura 4: patrimoni rural i renovació de pobles
Beneficiaris
Administracions locals i persones jurídiques privades.
Descripció del tipus d'operacions auxiliables
Són subvencionables les operacions següents (la subvenció de les quals no constituïx ajuda d'Estat perquè no es tracta d'activitat econòmica):
1. Actuacions arquitectòniques sobre els nuclis històrics que tinguen com a objecte la conservació o recuperació de l'estil i materials constructius rurals tradicionals (pedra natural, fusta, ferro forjat, teula àrab, taulellets artesans): pavimentació, enllumenat, mobiliari urbà (papereres, bancs, jardineres, marquesines, senyalització), rehabilitació de façanes (públiques o privades) i supressió de cables o conduccions externes. No són subvencionables les actuacions relatives a nova urbanització.
2. Recuperació del paisatge en l'entorn dels nuclis de població: eliminació d'enderrocs, reducció de l'impacte visual d'edificacions per mitjà de la plantació d'arbratge.
3. Habilitació de zones d'aparcament amb impacte visual minimitzat. L'aparcament pot ser tancat (edificació, a nivell o subterrània, d'acord amb l'estètica rural tradicional) o bé obert però amb impacte visual minimitzat per mitjà de plantació d'arbratge en el seu interior i col·locació de tanques vegetals i tanques perimetrals.
4. Restauració, valoració i il·luminació ornamental d'edificis o construccions emblemàtiques: castells, muralles, torres, ponts, neveres, llavadors, aljubs, fonts, molins, travessia de terme i capelles, construccions de pedra seca, masies històriques o fortificades, esglésies, ermites, calvaris, cementeris. El projecte ha d'incloure els requisits següents:
a) Siga quina siga la propietat de l'immoble, s'ha de garantire en tot cas pel promotor un nombre mínim de dies i horari d'obertura al públic general, durant almenys 7 anys, de manera que quede assegurada la valoració turística del bé. L'horari i el calendari d'obertura ha de ser objecte d'acord entre el propietari i l'administració autonòmica o local.
b) El promotor ha de presentar un compromís, durant un mínim de 7 anys, de realitzar les actuacions necessàries per al manteniment adequat i el bon estat de conservació del bé restaurat.
c) En el cas de béns privats, el promotor pot optar per la seua cessió a l'administració local o autonòmica, amb l'acord previ amb esta, perquè esta els destine a l'ús públic general un mínim de 7 anys. En este cas, serà esta administració la responsable de mantindre el bé en bon estat de conservació durant l'esmentat període.
No serà subvencionable cap actuació sobre l'edifici seu d'un ajuntament.
No seran subvencionables les despeses corrents.
Sí que són subvencionables els honoraris per redacció de projectes i direcció d'obres.
Intensitat de l'ajuda
Intensitat màxima:
.Si es tracta d'actuacions sobre béns privats
- Província d'Alacant: 40% (2007-2010); 25% (2011-2013).
- Província de Castelló: 35% (2007-2010); 20% (2011-2013).
- Província València: 37% (2007-2010); 25% (2011-2013).
.Si es tracta d'actuacions no constitutives d'activitat econòmica sobre béns públics o béns privats cedits a l'ús públic durant almenys 7 anys, o bé sobre béns privats amb rellevància paisatgística notable, quan l'actuació siga promoguda per una entitat local o entitat sense ànim de lucre: fins a un 100%.
ANNEX VII
Municipis inclosos en l'Espai RURALTER-Paisatge
Zona 1
L'Alcora, Betxí, Onda, Segorbe, Vall d'Alba, la Vall d'Uixó, Vilafamés, la Vilavella, Alquerías del Niño Perdido, Sant Joan de Moró.
Zona 2
Alfara del Patriarca, Almàssera, Benaguasil, Benifairó de les Valls, Benisanó, Bétera, Bonrepòs i Mirambell, Burjassot, l'Eliana, Emperador, Faura, Gilet, Godella, Llíria, Marines, Moncada, Museros, Náquera, la Pobla de Vallbona, Rafelbunyol/Rafelbuñol, Rocafort, Serra, Tavernes Blanques, Vilamarxant, Villar del Arzobispo, Vinalesa, San Antonio de Benagéber.
Zona 3
Alaquàs, Albal, Alcàsser, Aldaia, Alfafar, Benetússer, Beniparrell, Buñol, Catarroja, Quart de Poblet, Cheste, Xirivella, Llocnou de la Corona, Manises, Massanassa, Montserrat, Montroy, Paiporta, Picanya, Picassent, Real, Requena (excloses les aldees i pedanies), Riba-roja de Túria, Sedaví, Silla, Turís, Utiel (excloses les aldees i pedanies).
Zona 4
Albalat de la Ribera, Alberic, l'Alcúdia, Algemesí, Alginet, Almussafes, Benifaió, Benimodo, Carcaixent, Carlet, Corbera, Favara, Guadassuar, Manuel, Masalavés, Polinyà de Xúquer, la Pobla Llarga, Rafelguaraf, Riola, Sollana, Villanueva de Castellón, Benicull de Xúquer.
Zona 5
Agullent, Albaida, l'Alcúdia de Crespins, Almoines, Anna, Aielo de Malferit, Beniarjó, Benigánim, Benirredrà, Canals, Càrcer, Castelló de Rugat, Quatretonda, la Font d'En Carròs, Genovés, Xàtiva, Xeresa, la Llosa de Ranes, Montaverner, Navarrés, l'Olleria, Ontinyent, Palma de Gandía, la Pobla del Duc, Real de Gandía, Vallada, Villalonga.
Zona 6
Agost, Banyeres de Mariola, Beniarbeig, Busot, Callosa d'En Sarrià, Cocentaina, Finestrat, Gata de Gorgos, Ibi, Xaló, Monòver/Monóvar, Mutxamel, Muro de Alcoy, la Nucia, Ondara, Onil, Orba, Pedreguer, Pego, Petrer, el Pinós/Pinoso, Polop, Sant Joan d'Alacant, Sax, Tibi, el Verger, Villena, els Poblets.
Zona 7
Albatera, Algorfa, Almoradí, Aspe, Benejúzar, Benijófar, Bigastro, Callosa de Segura, Catral, Cox, Crevillent, Daya Nueva, Dolores, Formentera del Segura, Granja de Rocamora, el Fondó de les Neus/Hondón de las Nieves, Jacarilla, Monforte del Cid, Novelda, Orihuela (només aldees), Rafal, Redován, Rojales, San Fulgencio, San Miguel de Salinas, Los Montesinos.
ANNEX IX
Documentació que cal que presenten els sol·licitants de l'ajuda
A. Documentació obligatòria en el moment de la sol·licitud
A.1. Documentació relativa al sol·licitant
A.1.1. Empresari/a individual (inclusivament comunitats de béns)
- Còpia compulsada del DNI i del NIF.
- Còpia de l'alta en el règim especial de treballadors autònoms.
- Declaració censal d'alta en l'impost d'activitats econòmiques i declaració responsable de no haver-se donat de baixa.
- Documents per a l'acreditació que es tracta d'una PIME: primer, declaració de l'IVA o IRPF dels dos últims exercicis; i segon, informe anual de la relació dels treballadors emés per la Seguretat Social dels dos últims anys.
- En el cas de comunitats de béns i societats civils, còpia compulsada del contracte subscrit.
- Còpia compulsada de la inscripció en el registre públic, si s'escau, preceptiu per a l'activitat empresarial (per exemple: registre d'establiments turístics).
A.1.2. Cooperatives i associacions
- Còpia compulsada del CIF.
- Representant: còpia compulsada del DNI i NIF, i còpia compulsada de poders actualitzats que acrediten la seua representació, o document equivalent segons les prescripcions legals.
- Còpia compulsada de l'acta de constitució i, si s'escau, estatuts vigents (en el cas d'associacions, els estatuts han d'estar adaptats a la Llei Orgànica 1/2002, de 22 de març, Reguladora del Dret d'Associació, amb el número d'inscripció en el registre corresponent.
- Acreditació del fet que la Junta de Govern ha acordat que l'entitat sol·licite l'ajuda RURALTER.
- Certificació sobre els òrgans de govern i representació de l'associació.
- Declaració censal d'alta en l'impost d'activitats econòmiques.
- Còpia compulsada de la inscripció en el registre públic, si s'escau, preceptiu per a l'activitat empresarial (per exemple: registre d'establiments turístics).
- Si el projecte per al qual se sol·licita ajuda és productiu: documents per a l'acreditació que es tracta d'una PIME: primer, o bé compte de pèrdues i guanys dels dos últims exercicis tancats, o bé balanç general anual dels dos últims anys; segon, informe anual de la relació dels treballadors emés per la Seguretat Social dels dos últims anys.
- En el cas que l'entitat estiga participada per una altra en més del 25%, cal aportar la documentació del guió precedent respecte a l'empresa participant, de manera que quede acreditat que l'empresa participada i participant, conjuntament, complixen amb els criteris de xicoteta o mitjana empresa.
A.1.3. Societats mercantils
- Còpia compulsada del CIF.
- Representant: còpia compulsada del DNI i NIF, i còpia compulsada de poders actualitzats que acrediten la seua representació, o document equivalent segons les prescripcions legals.
- Còpia compulsada de l'escriptura actualitzada de constitució, número d'inscripció en el registre mercantil.
- Acreditació del fet que la Junta General ha acordat que l'entitat sol·licite l'ajuda RURALTER.
- Declaració censal d'alta en l'impost d'activitats econòmiques i declaració responsable del representant legal del fet que l'entitat no s'ha donat de baixa.
- Còpia compulsada de la inscripció en el registre públic, si s'escau, preceptiu per a l'activitat empresarial (per exemple: registre d'establiments turístics).
- Documents per a l'acreditació que es tracta d'una PIME: primer, o bé compte de pèrdues i guanys dels dos últims exercicis tancats, o bé balanç general anual dels dos últims anys; segon, informe anual de larelació dels treballadors emés per la Seguretat Social dels dos últims anys.
- En el cas què la societat estiga participada per una altra en més del 25%, cal aportar la documentació del guió precedent respecte a l'empresa participant, de manera que quede acreditat que l'empresa participada i participant, conjuntament, complixen amb els criteris de xicoteta o mitjana empresa.
A.1.4. Entitat en fase de constitució
Fotocòpia del DNI del promotor i, si s'escau, el projecte d'estatuts (ha de presentar-se la documentació completa de l'entitat ja constituïda sempre abans de la primera certificació per a pagament de l'ajuda, si s'escau, concedida).
A.1.5. Entitats locals
- Certificat del secretari sobre nomenament de l'alcalde/president.
- Còpia de l'acord plenari o del decret d'alcaldia (que ratificarà el Ple de l'Ajuntament) pel qual s'acorda sol·licitar l'ajuda o el certificat del secretari de l'acord de la Junta Directiva de la mancomunitat sobre l'esmentada sol·licitud.
- Còpia del CIF de l'entitat.
A.2. Documentació relativa a l'actuació
1. Memòria descriptiva de la inversió. La memòria ha d'estar firmada pel sol·licitant i, en el cas d'obres, pel tècnic competent. En el cas de nous allotjaments turístics la memòria ha d'incloure una justificació de com el projecte s'adapta als requisits per a ser classificat com de "categoria superior" per la Conselleria de Turisme (dimensions estances, equipament?). En el cas d'adquisició de béns mobles, la memòria ha d'incloure un compromís de no introduir equips de segona mà ni béns de mera reposició.
2. Pressupost desglossat per partides.
3. Factures proforma que justifiquen els imports del pressupost. En el cas de despeses de mobiliari/equipament o de servicis/assistències tècniques superiors a 12.000 euros o en el cas d'obra civil el cost de la qual supere els 30.000 euros, cal aportar pressupostos de 3 proveïdors/contractistes diferents.
4. Pla de viabilitat econòmica del projecte.
5. Declaració d'ajudes concurrents segons model en annex i fotocòpia de la normativa reguladora de les altres ajudes sol·licitades/rebudes, si s'escau, per al mateix projecte.
6. Només per a projectes que incloguen obra:
- Fotografia de l'immoble (terreny o edifici) on es projecte realitzar la inversió. En el cas d'edificis ja existents, fotografies de cada una de les seues façanes
- Croquis d'obra, mesuraments i quan l'operació incloga actuacions sobre l'exterior d'una edificació existent, plànol de la façana projectada. En el cas d'ajuntaments, projecte bàsic firmat pel tècnic competent.
- Ubicació del projecte: cartografia on es marque amb una X el lloc de l'actuació projectada (escala 1:50.000 o 1:100.000) o indicació de les coordenades UTM de tal lloc, per a verificació de possible inclusió en zones Xarxa Natura.
- Informe/justificació del tècnic competent (o del secretari de l'ajuntament, per a estos promotors) sobre l'adequació al compliment de la normativa mediambiental (autorització ambiental integrada, estudi d'integració paisatgística, avaluació d'impacte ambiental?).
7. Obres en immobles propietat d'un ajuntament
1r) Certificació de la total i real disponibilitat de l'immoble en què es durà a terme el projecte per al qual se sol·licita la subvenció, i es farà constar l'adequació del projecte a la normativa urbanística vigent.
2n) Certificat del secretari de l'ajuntament del fet que l'immoble en què es realitzarà la inversió no té oficines municipals, equips de la policia local, magatzem municipal, pàrquing de vehicles municipals i semblants.
3r) Compromís de l'alcalde que no els tindrà en els pròxims 5 anys, i es declara sabedor del fet que, si en eixe termini els tinguera, l'ajuda hauria de ser reintegrada.
4t) Compromís de l'alcaldia que, en els pròxims 5 anys al pagament de l'ajuda, en l'immoble objecte d'ajuda no es realitzaran activitats productives (bar, quiosc, etc.; este compromís només és preceptiu per a projectes "no productius", que aspiren a una subvenció del 100%).
8. Projectes de la mesura servicis bàsics: certificat del secretari de l'entitat local o declaració responsable del president de l'associació respecte al fet que el projecte relatiu a un servici és "no productiu", açò és, no constituïx una activitat econòmica, que incloga:
1r) Justificació respecte al fet que, en els pròxims 5 anys, no existirà cap ingrés per a l'entitat per raó de l'ús del servici.
2n) Justificació del fet que l'entitat té capacitat financera per a mantindre el servici obert en els pròxims 5 anys.
3r) Constància del fet que no hi ha cap empresa privada que preste el mateix servici al municipi i amb la qual puga incórrer en competència deslleial.
B. Documentació que cal presentar en el moment de la sol·licitud relativa a mèrits que al·legue el sol·licitant (els mèrits no acreditats documentalment no seran computats)
- Acreditació de la condició d'agricultor/a o ramader/a professional: s'ha d'aportar la declaració de la renda corresponent de l'últim exercici, l'informe de vida laboral i els 3 últims butlletins de cotització a la Seguretat Social.
- Acreditació d'haver-se incorporat a un projecte d'explotació en comú, l'any anterior a la sol·licitud d'ajuda: còpia compulsada de la resolució d'adjudicació de la Conselleria d'Agricultura, Pesca i Alimentació.
- Acreditació d'haver-se acollit a la jubilació anticipada de l'activitat agrària, l'any anterior o posterior a la sol·licitud d'ajuda: còpia compulsada de la resolució d'adjudicació de la Conselleria d'Agricultura, Pesca i Alimentació.
- Declaració responsable sobre els llocs de treball que crearà gràcies a la inversió proposada i sobre el tipus de treballadors que contractarà.
- Informe del tècnic competent relatiu al compliment dels mèrits nové a tretzé de l'annex II de l'orde de bases.
C. Documentació d'obligatòria presentació en el moment de l'acceptació de l'ajuda
C.1. Projecte realitzat pel tècnic competent i visat pel col·legi corresponent, en el cas de requerir-ho el tipus de l'actuació (quan este siga necessari d'acord amb la normativa).
C.2. Acreditació de la propietat de l'immoble vinculat al projecte (per mitjà de presentació de còpia compulsada de l'escriptura notarial) o de la capacitat legal d'ús i gaudi d'este (per mitjà de còpia compulsada de contracte de lloguer amb duració mínima de 5 anys, per a projectes d'adquisició de mobiliari o d'obra menor o de contracte de lloguer, inscrit en el registre de la propietat, amb duració mínima de 10 anys, per a projectes d'obra major, o còpia compulsada de document públic de cessió gratuïta del bé pels mateixos terminis).
C.3. Dades de domiciliació bancària: model oficial de fitxa de manteniment de tercers amb certificat de conformitat de l'entitat financera.
C.4. Certificat acreditatiu d'estar el sol·licitant al corrent en les obligacions tributàries amb la Generalitat Valenciana, amb l'Agència Tributària i amb la Seguretat Social (o bé declaració responsable sobre l'absència de l'obligació d'inscripció en el Sistema de la Seguretat Social, per mancar l'entitat de treballadors per compte d'altre).
C.5. Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, respecte de l'exempció de l'esmentada obligació. I, així mateix, declaració del percentatge de treballadors discapacitats sobre la plantilla total, tancada a 31 de desembre de l'any anterior al de la presentació de la sol·licitud d'ajudes, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
C.6. Fotocòpia compulsada de la llicència municipal d'obres i/o d'obertura, llicència ambiental municipal per al desenvolupament de l'activitat, permisos o inscripcions necessaris, o acreditació d'haver-se sol·licitat.
C.7. (Addicional per a projectes d'ajuntaments): certificat de l'existència de consignació pressupostària, certificat de l'acord aprovatori del projecte d'obra pel Ple de l'Ajuntament, certificat del procediment de contractació utilitzat (este últim certificat es pot aportar després de l'acceptació de l'ajuda i sempre abans de la primera certificació de despeses).
ANNEX X
Declaració d'ajudes concurrents
Sr./Sra.: ??????????????????????-
Amb DNI: ??????????,
en representació de ???????????-
Amb CIF: ??????????.,
DECLARA DAVALL LA SEUA RESPONSABILITAT QUE
La totalitat d'ajudes i subvencions que ha obtingut o sol·licitat d'institucions públiques o privades per a este projecte, a més de la relativa a RURALTER-Leader, han sigut les següents:
(Poseu una X en l'opció que corresponga i empleneu el quadre)
a) No s'ha sol·licitat ni obtingut cap ajuda per al mateix projecte . . . . . . . . . . .
b) S'han sol·licitat, per al mateix projecte, les ajudes següents:

c) S'han obtingut, per al mateix projecte, les ajudes següents:

Així mateix, es compromet a comunicar a la Direcció General d'Empreses Agroalimentàries i Desenvolupament del Medi Rural totes les ajudes, públiques i/o privades, que sol·licite o obtinga, a partir d'esta data per al projecte RURALTER-Leader subvencionat.
?????.., ???- de ???????- de ????..
(FIRMA)ANNEX XII
Formulari de sol·licitud de pagament



El/la firmant declara: que són certes totes les dades que figuren en esta sol·licitud, que complix i coneix la normativa reguladora d'estes ajudes, i es compromet a aportar els justificants necessaris per a la seua comprovació, així com a complir els requisits de compromís i acceptar, si s'escau, les verificacions que procedisquen d'acord amb la normativa aplicable.
SOL·LICITA: el pagament de la subvenció concedida, del projecte desenvolupat que es descriu en esta sol·licitud i documentació annexa, d'acord amb allò que s'establix en l'orde i la resolució de convocatòria.
AUTORITZA: la Conselleria d'Agricultura, Pesca i Alimentació per a sol·licitar a l'Agència Estatal de l'administració Tributària i a la Seguretat Social les dades necessàries per al compliment de les condicions necessàries per a la recepció d'estes ajudes.
Les dades personals recollides seran incorporades i tractades en el fitxer informàtic, la finalitat del qual és recollir les dades personals dels beneficiaris d'una ajuda RURALTER i no seran cedides excepte en els casos que una llei així ho establisca. Les dades que se sol·liciten són els necessàries per a complir amb el tràmit d'esta sol·licitud, per la qual cosa la no-obtenció d'estes impediria la seua consecució.
La Direcció General d'Empreses Agroalimentàries i Desenvolupament del Medi Rural és responsable del fitxer i, com a tal, garantix l'exercici del dret d'accés, rectificació, cancel·lació i oposició, de tot això s'informa en compliment de l'article 5 de la Llei Orgànica 15/1999, de 13 de desembre, de Protecció de Dades de Caràcter Personal.
ANEXO XII
Formulario de solicitud de pago



El/la arriba firmante DECLARA: Que son ciertos cuantos datos figuran en la presente solicitud, que cumple y conoce la normativa reguladora de estas ayudas, y se compromete a aportar los justificantes necesarios para su comprobación, así como a cumplir los requisitos de compromiso y aceptar, en su caso, las verificaciones que procedan de acuerdo con la normativa aplicable.
SOLICITA: El pago de la subvención concedida, del proyecto desarrollado que se describe en esta solicitud y documentación anexa, con arreglo a lo establecido en la Orden y Resolución de convocatoria.
AUTORIZA : A la Conselleria de Agricultura, Pesca y Alimentación para solicitar a la Agencia Estatal de la administración Tributaria y a la Seguridad Social los datos necesarios para el cumplimiento de las condiciones necesarias para la recepción de estas ayudas.
Los datos personales recogidos serán incorporados y tratados en el fichero informático, cuya finalidad es recoger los datos personales de los beneficiarios de una ayuda RURALTER y no serán cedidos salvo en los casos que una Ley así lo establezca. Los datos que se solicitan son los necesarios para cumplir con el trámite de la presente solicitud, por lo que la no obtención de los mismos impediría su consecución.
La Dirección General de Empresas Agroalimentarias y Desarrollo del Medio Rural, es responsable del fichero, y como tal garantiza el ejercicio del derecho de acceso, rectificación, cancelación y oposición, todo lo cual se informa en cumplimiento del artículo 5 de la Ley Orgánica 15/1999, de 13 de diciembre, de Protección de Datos de Carácter Personal.
ANNEX XIII
Compte justificatiu
Ordeneu les factures que s'adjunten segons la data i inclogueu només les factures amb data posterior a la de registre d'entrada de la sol·licitud d'ajuda.
A. MODEL BENEFICIARIS PRIVATS

Codis: 1 . Xec; 2. Transferència bancària; 3. Metàl·lic; 4. Lletra de canvi; 5. Altres
El beneficiari (o el seu representant)
(data i firma)
B. MODEL BENEFICIARIS ENTITATS LOCALS

L'interventor/el secretari L'alcalde
(data i firma) (data i firma)
ANEXO XIII
Cuenta justificativa
Ordenar facturas que se adjuntan según fecha e incluir solamente facturas con fecha posterior a la de Registro de entrada de la solicitud de ayuda.
A) MODELO BENEFICIARIOS PRIVADOS

Códigos: 1 . Cheque; 2. Transferencia bancaria; 3.Metálico; 4. Letra de cambio; 5. Otros
El beneficiario (o su representante)
(fecha y firma)
B) MODELO BENEFICIARIOS ENTIDADES LOCALES

El interventor/El secretario El alcalde
(fecha y firma) (fecha y firma)